ዓባይ ባንክ ባለፉት ስድስት ወራት 75.7 ሚሊዮን ብር ማትረፉን አስታወቀ
ከተቋቋመ አምስት ዓመታትና ወደ ሥራ ከገባ አራት ዓመታት እንደሆነው የሚናገረው ዓባይ ባንክ አክሲዮን ማኅበር፣ ባለፉት ስድስት ወራት (እ.ኤ.አ. 2014/15) ከታክስ በፊት 75.7 ሚሊዮን ብር ትርፍ ማግኘቱን አስታወቀ፡፡የፋይናንስ አቅርቦት ዝቅተኛ በነበረበት በአማራ ክልል ከዓባይ አካባቢ ነዋሪዎችና አርሶ አደሮች በ823 ባለድርሻዎች ጥቅምት 24 ቀን 2003 ዓ.ም. በተከፈለ 126 ሚሊዮን ብርና በተፈረመ 174.5 ሚሊዮን ብር ካፒታል የተመሠረተው ዓባይ ባንክ፣ በአሁኑ ጊዜ 448 ሚሊዮን ብር የተከፈለ ካፒታልና 447 ሚሊዮን ብር የተፈረመ ካፒታል ላይ መድረሱን፣ የባንኩ ፕሬዚዳንት ወ/ሮ መሰንበት ሸንቁጤ የካቲት 26 ቀን 2007 ዓ.ም. በሰጡት ጋዜጣዊ መግለጫ ላይ ተናግረዋል፡፡የባንኩ ተቀማጭ የገንዘብ መጠን ወደ ሦስት ቢሊዮን ብር መድረሱን የተናገሩት ፕሬዚዳንቷ፣ ከ2.12 ቢሊዮን ብር በላይ ብድር መስጠቱንም ገልጸዋል፡፡ዓባይ ባንክ የአገር ውስጥ ባንኮችን እርስ በርስ እንደሚጠቃቀሙ እንጂ እንደ ተወዳዳሪ እንደማያያቸው የተናገሩት ወ/ሮ መሰንበት፣ ‹‹እኛ መወዳደር የምንፈልገው ከአገር ውስጥ ባንኮች ጋር ሳይሆን ዓለም አቀፍ ዕውቅና ካላቸው ባንኮች ጋር ነው፤›› ብለዋል፡፡ዓባይ ባንክ ‹‹ትርፋችን ትርጉም ያለው ትርፍ ሊሆን ይገባል›› የሚል መሪ ቃል ይዞ እንደሚሠራ የተናገሩት ወ/ሮ መሰንበት፣ ባንኩ ዜጎች ቁጠባን እንዲለምዱ ከማበረታታት ባለፈ፣ ብድር ፈልገው ለሚመጡ ደንበኞቹ የምክር አገልግሎት እንደሚሰጥም ተናግረዋል፡፡ብድር ከመፍቀዱ በፊት ተበዳሪው ያቀረበውን የቢዝነስ ምክረ ሐሳብ (ፕሮፖዛል) አዋጭነት በማየት ምን መጨመርና ምን መቀነስ እንዳለባቸው፣ ወደ ሥራም ከገቡ በኋላም ሥራውን በመከታተል ተገቢ የሆነ ምክር እንደሚለግሱ ፕሬዚዳንቷ ገልጸዋል፡፡ አንድ ተበዳሪ ትልቅ ፕሮጀክት ይዞ ስለቀረበ ብቻ ብድር መፍቀድ አንዳንድ ጊዜም አደጋ ስለሚኖረው፣ የቢዝነሱን አዋጭነት መርምሮና ተጨማሪ ማሻሻያዎች ካስፈለጉት ምክር ለግሶ፣ ያለማስያዣም ቢሆን ብድር መፍቀዱ ተገቢ መሆኑን አስረድተዋል፡፡አንድ ተበዳሪ ደንበኛ አገራዊ ፋይዳ ያለው ሥራ መሥራት እንዳለበት የሚናገሩት ፕሬዚዳንቷ፣ እሳቸው የሚመሩት የዓባይ ባንክም ትኩረቱ ትርፍ ላይ ብቻ ሳይሆን፣ ትርጉም ያለው ሥራ ላይ መሆኑን አክለዋል፡፡ የባንኩ ትርፍም ምጥን የሆነው ማለትም እ.ኤ.አ. ከ2012 እስከ 2014 ተከታታይ ዓመታት 31.4 ሚሊዮን ብር፣ 50.9 ሚሊዮን ብርና 75.7 ሚሊዮን ብር መሆኑ ትኩረቱ ትርጉም ያለው ሥራ መሥራቱን አመላካች መሆኑን ገልጸዋል፡፡ባንኩ በሁሉም ክልሎች 87 ቅርንጫፎች እንዳሉትና ሌሎች ባንኮች ባልደረሱባቸው አካባቢዎች ሁሉ ለማዳረስ መሞከሩን የገለጹት ፕሬዚዳንቷ፣ 90 በመቶ ወጣት በሆኑ ሠራተኞቹ ቀልጣፋና ውጤታማ ሥራዎችን እየሠራ መሆኑን ተናግረዋል፡፡ ለ900 ሠራተኞችም የሥራ ዕድል መፍጠሩንም አክለዋል፡፡ለባንኩ ተከታታይና አመርቂ ዕድገት ሚስጥሩ፣ በባንኩ ኃላፊዎችና ሠራተኞች መካከል ከደመወዝ ውጪ ልዩነት አለመኖሩ መሆኑን የገለጹት ፕሬዚዳንቷ፣ የደመወዝም ልዩነት እንደየኃላፊነቱና እንደሚከተለው ተጠያቂነት ብቻ መሆኑን አውስተዋል፡፡የባንኩ የተበላሸ ብድር ከሁለት በመቶ በታች መሆኑን የጠቆሙት ወ/ሮ መሰንበት፣ እጅግ በጣም ጥሩ ሁኔታ ላይ እንደሆኑ አመላካች መሆኑንም አክለዋል፡፡ ባንኩ ከሌሎች ባንኮች ለየት የሚያደርገው፣ እስከ ምሽቱ ሦስት ሰዓት ድረስ መሥራቱ መሆኑን የገለጹት ፕሬዚዳንቷ፣ ኤቲኤም ከ3,000 ብር በላይ መያዝ ስለማይችል ከዚያ በላይ ገንዘብ የሚፈልግ ሰው እንደፈለገ እንዲያገኝ ከማድረጋቸውም በላይ፣ ሰዎች ሲሠሩ አምሽተው ገንዘባቸውን አስቀምጠው እንዲሄዱ ሁኔታዎች እንደተመቻቹላቸውና ባንኩም ብዙ ገንዘብ መቀበል መቻሉን አስረድተዋል፡፡ዓባይ ባንክ ለባለድርሻዎች እ.ኤ.አ. ከ2011 እስከ 2013/14 ድረስ 10.1 በመቶ፣ 14.45 በመቶና 17.45 በመቶ የትርፍ ድርሻ ማከፋፈሉንም ፕሬዚዳንቷ ጠቁመዋል፡፡ ዓባይ ባንክ ካበደረው 2.12 ቢሊዮን ብር የ856.2 ሚሊዮን ብር ቦንድ ከብሔራዊ ባንክ መግዛቱን ተናግረዋል፡፡ በባንኩ የቆጠቡ ደንበኞች ቁጥርም 135,000 መድረሱንም ገልጸዋል፡፡ ዓባይ ባንክ አክሲዮን ማኅበር ኤቲኤም፣ ፖይንት ኦፍ ሴልስ፣ ኢንተርኔት ባንኪንግ፣ ሞባይልና ኤጀንት ባንኪንግ አገልግሎት እየሰጠ መሆኑንም ፕሬዚዳንቷ አስታውቀዋል፡፡ ባንኩ ይህ ነው የሚለው ተግዳሮት ገጥሞት እንደማያውቅ የገለጹት ፕሬዚዳንቷ፣ ትልቁ ተግዳሮት ‹‹ደንበኞቻችንን እንዴት እንያዝ? እንዴት እናርካ?›› የሚለው ብቻ መሆኑን ተናግረዋል፡፡